बलियो बन्दै दक्षिण अफ्रिका
दक्षिण अफ्रिकाले भारतसँगको पहिलो टेस्टमा १ सय ४२ रनको अग्रता लिएको छ । दोस्रो दिन खेल सकिँदा घरेलु टोली २ विकेट गुमाई ६५ रन बनाएर बलियो स्थितितर्फ अग्रसर भयो । नाइट वाचम्यान कागिसो राडाबा २ र हासिम अमला ४ रन बनाई क्रिजमा छन् । 
केपटाउन — दक्षिण अफ्रिकाले भारतसँगको पहिलो टेस्टमा १ सय ४२ रनको अग्रता लिएको छ । दोस्रो दिन खेल सकिँदा घरेलु टोली २ विकेट गुमाई ६५ रन बनाएर बलियो स्थितितर्फ अग्रसर भयो । नाइट वाचम्यान कागिसो राडाबा २ र हासिम अमला ४ रन बनाई क्रिजमा छन् । यसअघि हार्दिक पाण्डेयले ९३ रन बनाउँदा भारतले हेर्नलायक स्कोर बनाएको थियो । २८–३ बाट शनिबार खेल सुरु गरेको भारतको पहिलो इनिङ्स २ सय ९ रनमै समेटियो । दक्षिण अफ्रिकाले पहिलो इनिङ्समा २ सय ८६ रन बनाएको थियो । पाण्डेयले नै दोस्रो इनिङ्समा दक्षिण अफ्रिकाका दुवै ओपनरलाई आउट गरे । आइडेन मार्कम ३४ र डिन एल्गर २५ रनमा आउट भए । पाण्डेयले भुवनेश्वर कुमारसँग आठौं विकेटमा ९९ रन जोडेर भारतको आशा जीवित बनाएका थिए । ९५ बल खेलेका उनले १४ चौका र १ छक्का प्रहार गरे । चौथो टेस्ट खेल्दै गरेका पाण्डेय दोस्रो शतक नजिक पुग्दा कागिसो राबाडाको बलमा आउट भए । कुमारले ८६ बल खेल्दै २५ रन बनाउँदा ४ चौका प्रहार गरे । माथिल्लोक्रममा चेतेश्वर पुजारा २६, रोहित शर्मा ११ रनमा आउट भए । रविचन्द्रन आश्विन १२ र ऋद्धिमान शाह शून्यमा आउट भएपछि दबाबमा परेको भारतलाई पाण्डेयले केही उकासेका थिए । दक्षिण अफ्रिकाका भेर्नोन फिलान्डर र राबाडाले ३–३ तथा डेल स्टेयन र मोर्ने मोर्केलले २–२ विकेट लिए ।